Broj: 711-I-1636-M-138/23-02-23

Zagreb, 4. kolovoza 2023.

 **MARIJAN ŠKVARIĆ**

 gradonačelnik Grada Lepoglave

**Predmet: mišljenje na zahtjev obveznika Marijana Škvarića**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 31. srpnja 2023. pod brojem 711-U-6058-M-138/23-01-27 zaprimilo je zahtjev za davanjem mišljenja koji je podnio obveznik Marijan Škvarić, gradonačelnik Grada Lepoglave.

U podnesenom zahtjevu obveznik je naveo da je Grad Lepoglava 18. srpnja 2023. raspisao Javni poziv za dodjelu potpora male vrijednosti za poticanje razvoja malog gospodarstva na području Grada Lepoglave za 2023. godinu te da je otvaranjem prijava utvrđeno da je pristigla prijava predsjednika Gradskog vijeća Grada Lepoglave, Roberta Dukarića i njegova brata ……………………. Obveznik dalje navodi da nakon pregleda pristiglih prijava Povjerenstvo za razmatranje zahtjeva u postupku dodjele potpora za gospodarstvenike donosi prijedlog Odluke o dodjeli potpora na temelju kojeg gradonačelnik Grada Lepoglave donosi konačnu Odluku i s korisnicima potpore potpisuje Ugovore o dodjeli potpora.

Obveznik u nastavku ističe da je 31. ožujka 2022. na 7. sjednici Gradskog vijeća Grada Lepoglave donesen Kodeks ponašanja članova Gradskog vijeća Grada Lepoglave (u daljnjem tekstu: Kodeks) koji dostavlja u privitku zahtjeva.

Obveznik naposljetku traži mišljenje imaju li Robert Dukarić i ………….. pravo ostvariti potporu koju dodjeljuje Grad Lepoglava te napominje da sam s navedenima nije ni u kakvim rodbinskim vezana niti u poslovnim odnosima. Također, moli mišljenje vezano uz sklapanje Ugovora o dodjeli potpora između gradonačelnika Grada Lepoglave i predsjednika Gradskog vijeća Grada Lepoglave te njegovog brata, tj. snosi li gradonačelnik bilo kakvu odgovornost ako s njima sklopi ugovore.

Uz Kodeks ponašanja članova Gradskog vijeća Grada Lepoglave, obveznik je uz zahtjev za davanjem mišljenja dostavio i Rješenje o izboru predsjednika Gradskog vijeća Grada Lepoglave od 3. travnja 2023. kojim je Robert Dukarić izabran za predsjednika Gradskog vijeća Grada Lepoglave, te popunjen Obrazac zahtjeva za dodjelu potpora malom gospodarstvu u 2023. godini ………………….. iz kojeg proizlazi da je isti vlasnik/ovlašteni zastupnik obrta Duk Int., kao i isti Obrazac za Roberta Dukarića iz kojeg proizlazi da je isti vlasnik/ovlašteni zastupnik trgovačkog društva Air d.o.o.

Člankom 3. stavkom 1. točkom 34. ZSSI-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici. Uvidom u Registar obveznika, koji ustrojava i vodi Povjerenstvo, utvrđeno je da je Marijan Škvarić obnašao dužnost gradonačelnika Grada Lepoglave u mandatima 2013.-2017. te 2017.-2021. kao i da trenutno obnaša isti dužnost počevši od 4. lipnja 2021.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) na 18. sjednici održanoj 4. kolovoza 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Članovi predstavničkih tijela jedinica lokalne i područne (regionalne) samouprave nisu člankom 3. ZSSI-a propisani kao obveznici primjene toga Zakona.

Člankom 4. ZSSI-a propisane su obveze članova predstavničkih tijela jedinica lokalne i područne (regionalne) samouprave u svrhu sprječavanja sukoba interesa te je u stavku 1. toga članka propisano da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti.

Člankom 4. stavkom 5. ZSSI-a propisano je da je član predstavničkog tijela dužan pisanim putem u roku od 15 dana obavijestiti predstavničko tijelo o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član.

Prema članku 9. ZSSI-a ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba; b) poslodavaca kod kojih je bio u radnom odnosu u posljednje dvije godine prije stupanja na dužnost.

Pojam povezane osobe definiran je člankom 5. stavkom 1. točkom 6. ZSSI-a na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Nastavno na sve navedeno, Povjerenstvo ističe da sa stajališta ZSSI-a nema zapreke da obveznik Marijan Škvarić, gradonačelnik Grada Lepoglave, sklopi ugovore o dodjeli potpora s Robertom Dukarićem i njegovim bratom …………………, ako isti ispunjavaju uvjete predmetnog Javnog poziva te pod jednakim uvjetima kao i drugi prijavitelji na predmetni javni poziv, uz dodatni uvjet da isti nisu s obveznikom povezane osobe iz članka 5. stavka 1. točaka 3. i 6. ZSSI-a.

Povjerenstvo uz navedeno ukazuje na obvezu član predstavničkog tijela iz članka 4. stavka 5. ZSSI-a da pisanim putem u roku od 15 dana obavijesti predstavničko tijelo o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela.

Povjerenstvo ujedno napominje da u njegovu djelokrugu i nadležnosti nije davanje mišljenja vezano uz primjenu kodeksa ponašanja koja su predstavnička tijela jedinica lokalne i područne (regionalne) samouprave donijela temeljem članka 4. stavka 1. ZSSI-a.

Također, imajući u vidu da članovi predstavničkih tijela jedinica lokalne i područne (regionalne) samouprave nisu obveznici primjene ZSSI-a, Povjerenstvo ističe da nije ovlašteno davati mišljenje ili donositi drugi obvezujući akt u odnosu na osobe na koje se odredbe ZSSI-a ne primjenjuju.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Marijan Škvarić, elektroničkom dostavom
2. Objava na internetskoj stranici Povjerenstva
3. Pismohrana